《庚午岁伯氏生朝作乐府一章为寿》
宋代·王洋

木公金母传瑶爵，九虎开门动鱼钥。
遥池曼倩别烟霞，海上安期降乔岳。
东牟先生德弥大，静课虚无明寂寞。
北连海峤三双鳌，手取西山一丸药。
推先当户培方兰，斗牛宝气摇光寒。
光华章绶表奇格，照耀广陌驰花鞍。
春风物风论长久，柳拂腰支梅劝酒。
百篇聊复付西江，盛事会须传不朽。
天上老骥禾充肠，一秣万里渎空苍。
年年岁岁身长健，负岁年年春草长。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。